**Informatīvais ziņojums par 2019. gada 22.-23. maija Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem**

Eiropas Savienības (turpmāk – ES) Izglītības, jaunatnes, kultūras un sporta ministru padomes 2019. gada 22.-23. maija sanāksmes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**I Jaunatnes jomā**

**1. Padomes secinājumu projekts par Jauniešiem un nodarbinātības nākotni** *(apstiprināšana)*

Šis projekts ir izstrādāts, ņemot vērā 2019. gada 3. janvārī Rumānijas prezidentūras ES Padomē (turpmāk – Prezidentūra) publicēto Padomes secinājumu projektu par Jauniešiem un darba nākotni (turpmāk – Secinājumu projekts).

Secinājumu projektā minēts, ka ES jaunieši mēdz raudzīties uz savu nākotnes darba dzīvi ar bažām vai izjūt nedrošību. Šāda situācija var negatīvi ietekmēt jauniešu emocionālo stāvokli, izraisīt garīgās un fiziskās veselības problēmas, jo īpaši tad, ja tas saistīts ar darba atrašanu, darba atbilstības un kvalitātes jautājumiem, vai sociālo spiedienu atrast vai saglabāt darbu. Nākotnē jaunieši darba vidē saskarsies ar pašlaik nepieredzētiem izaicinājumiem. Ņemot vērā iepriekš minēto, secinājumu projektā dalībvalstis tiek aicinātas:

1. Atbalstīt Jauniešu garantijas rekomendāciju īstenošanu, ņemot vērā valstu faktiskos apstākļus;
2. Lai palielinātu jauniešu pielāgošanās spējas nākotnes darba tirgum, veicināt un piešķirt prioritāti reformām, kas ir veltītas formālajai un neformālajai izglītībai, kas ir vērstas uz jaunieši prasmju un kompetenču attīstīšanu;
3. ES Jaunatnes dialoga ietvaros un ārpus tā notiekošajās konsultācijās ar jauniešiem, veidot diskusijas par tēmām, kas saistītas ar nodarbinātību;
4. Veicināt jauniešu uzņēmējdarbību, tai skaitā izmantojot darbu ar jaunatni;
5. Veicināt Eiropas Sociālā fonda (turpmāk – ESF), ES nodarbinātības un sociālās inovācijas programmas, Jauniešu nodarbinātības iniciatīvas, Erasmus+, Eiropas Solidaritātes korpusa un to pēctecības programmu resursu izmantošanu. Sniegt ieteikumus iespējamiem labuma guvējiem par to, kā izmantot šo programmu sinerģiju un papildināmību.

**Latvijas pozīcija: Latvija atbalsta Padomes secinājumu projekta par jauniešiem un darba nākotni pieņemšanu.**

Latvija uzsver darba ar jaunatni svarīgo lomu jauniešu veiksmīgā pārejā no izglītības uz nodarbinātību, kā arī jauniešu pielāgošanās spēju uzlabošanā attiecībā uz nākotnes darbu izaicinājumiem. Vienlaikus Latvija uzskata, ka ir svarīgi izprast iespējamo izmaiņu būtību nākotnes darbos, balstoties uz pētījumos iegūtajiem datiem un informāciju.

Latvija pozitīvi novērtē uz jauniešu konkurētspējas attīstību vērsto mobilitātes programmu pienesumu, nākotnes darba izaicinājumu kontekstā. Latvijas ieskatā ir nepieciešams turpināt sadarboties ar citām valstīm mobilitātes un nodarbinātības programmu īstenošanā, kā arī izstrādāt un attīstīt jaunas šāda veida programmas, jo tieši pieredzes apmaiņa veicina zināšanu izplatīšanos, kas savukārt atvieglo pielāgošanos izmaiņām.

Latvijas ieskatā svarīgi ir turpināt un attīstīt jauniešu nodarbinātībai un darba iemaņu iegūšanai veltīto programmu īstenošanu valsts un Eiropas mērogā.

**2. Rezolūcijas ar ko nosaka pamatnostādnes ES un jaunatnes dialoga pārvaldībai projekts** *(apstiprināšana).*

Rezolūcijas projekts ir izstrādāts, ņemot vērā 2019. gada 11.februārī Prezidentūras priekšlikuma par Eiropas Savienības jaunatnes dialoga pārvaldību.

Rezolūcijas projektā tiek izcelta ES Jaunatnes stratēģijā 2019.-2027.gadam uzsvērtā nepieciešamība sniegt dalībvalstīm elastīgu pieeju ES Jaunatnes dialoga īstenošanā. Rezolūcijas projekts aktualizē nepieciešamību saglabāt zināšanas un risinājumus, kas ir iegūti iepriekšējo Trio Prezidentūru laikā. Šim mērķim ir paredzēts izveidot pastāvīgu vadības struktūru, kas nodrošinās ES Jaunatnes dialoga institucionālās atmiņas saglabāšanu.

**Latvijas pozīcija: Latvija atbalsta Padomes un Padomē sanākušo dalībvalstu pārstāvju rezolūcijas projekta par Eiropas Savienības jaunatnes dialoga pārvaldības vadlīnijām pieņemšanu.**

Latvijai ir svarīga pēctecības un institucionālās atmiņas saglabāšana ES Jaunatnes dialoga vadībā un īstenošanā. Latvija pozitīvi novērtē ES Jaunatnes dialoga īstenošanas pielāgošanu katras dalībvalsts vietējai realitātei. Latvija atbalsta Nacionālo darba grupu iekļaušanu ES Jaunatnes dialoga vadības struktūrā, jo Nacionālo darba grupu sastāvā tiek iekļauti dažādu nozaru, kas strādā ar jauniešiem, pārstāvji, tādējādi nodrošinot plašu viedokļu pārstāvību.

**3. Ministru diskusijai Prezidentūra ir izstrādājusi diskusiju dokumentu “Jaunieši kā demokrātijas nesēji Eiropas Savienībā”,** kurā Prezidentūra aicina ministrus atbildēt uz šādiem jautājumiem:

1. Ko dalībvalstis un ES iestādes var darīt, lai risinātu šajā dokumentā norādītās problēmas, lai veicinātu jauniešu apņemšanos ievērot demokrātijas principus?
2. Ņemot vērā mūsdienu jaunās paaudzes stiprās puses, intereses un iezīmes, kādi pasākumi būtu visefektīvākie, lai palielinātu viņu dalību ES un tās dalībvalstu demokrātiskajā dzīvē?

**Latvijas pozīcija:**

Latvija atzinīgi novērtē ministru politikas debatēm izvēlēto tēmu, liekot uzsvaru uz sadarbības starp jauniešiem un lēmumu pieņēmējiem veicināšanu.

1. Dalībvalstīm pilsoniskās izglītības apguve jāstiprina visos formālās izglītības līmeņos, radot vietējo, valsts, Eiropas un globālo perspektīvu. Formālās izglītības iestādēm būtu plašāk jāizmanto tādas neformālās izglītības metodes, kas veicina jauniešu kritisko domāšanu, ar mērķi ļaut ikvienam jaunietim veidot attieksmi un vērtības, kas sekmētu aktīvu līdzdalību sabiedrības procesos. Izglītības iestādēm būtu jāveicina dažādas pilsoniskās līdzdalības formas, piemēram, brīvprātīgais darbs, skolēnu pašpārvaldes un citas, lai veicinātu līdzdalības kultūru skolā.

Dalībvalstu dažāda līmeņa iestādēm būtu jānodrošina jaunatnes NVO līdzdalība lēmumu pieņemšanas procesos jautājumos, kas skar jaunatnes politiku un jauniešu dzīvi. Tādā veidā tiks panākta jauniešu līdzdalība un uzticēšanās lēmumu pieņemšanas procesam un demokrātijas principiem kopumā.

Politikas veidotājiem visos līmeņos būtu jāturpina atklāta un iekļaujoša komunikācijas kultūru, izmantojot vairākas jauniešiem draudzīgas metodes, lai nodrošinātu politikas veidotāju pārredzamību un atbildību.

2. Politikas veidotājiem visos līmeņos būtu jāveicina regulāras un neformālas sarunas ar vietējiem jauniešiem tā, lai ļautu jauniešiem iesaistīties diskusijās ar politikas veidotājiem, motivētu jauniešus piedalīties vēlēšanās, kā arī paplašinātu politikas veidotāju zināšanas par jaunatnes jomu.

Politikas veidotājiem ir jāizmanto ES Jaunatnes dialogs kā instruments, lai veicinātu abu pušu viedokļu apmaiņu Eiropas, valsts, reģionālā un vietējā līmenī. Lielāks uzticības līmenis starp politikas veidotājiem un jauniešiem var tikt nodrošināts, ja politikas veidotājiem būs iespēja jauniešiem izskaidrot savu darba kārtību un politiku.

Jauniešus būtu jāuzrunā, izmantojot sociālo mediju platformu un multimediju iespējas, jāveido jaunas digitālas platformas dialoga veicināšanai, lai nodrošinātu iespēju dažādām jauniešu grupām tik iekļautām un būt daļai no jauniešiem vēlamas nākotnes veidošanas. Tomēr, jāvērš uzmanība uz globālo kompetenču attīstību, norādot uz jauniešu iespējām un atbildību patērējot un radot saturu digitālajos medijos/sociālajos tīklos.

**II. Izglītības jomā:**

**1. Padomes ieteikuma par visaptverošu pieeju valodu mācīšanai un apguvei projekts** *(apstiprināšana).*

Šis projekts ir izstrādāts, ņemot vērā 2018. gada 22. maijā publicēto Komisijas priekšlikumu Padomes ieteikumam par visaptverošu pieeju valodas mācīšanas un mācīšanās procesiem (turpmāk – Padomes ieteikums).

Valodu kompetences ir centrālais Eiropas izglītības telpas redzējuma elements. Ņemot vērā, ka ES teritorijā pieaug mobilitāte izglītības un nodarbinātības jomās un palielinās migrācija no trešām valstīm, kā arī palielinās vispārējā sadarbība pasaules mērogā, izglītības sistēmām ir jāvērtē problēmas, ar kādām nākas saskarties valodu apguves procesā, un jāapzina iespējas, ko sniedz Eiropas valodu daudzveidība.

Dalībvalstis ir atzinušas, ka ES ir jāveicina daudzvalodība un jāattīsta valodu kompetences[[1]](#footnote-1)**.** Komisija ir izstrādājusi priekšlikumu jaunam Eiropas kritērijam valodu kompetenču jomā, un tajā tiek apskatītas arī datu vākšanas iespējas.

Atzīstot, ka valodu kompetences tiek apgūtas visu mūžu un šādas iespējas būtu jānodrošina visos dzīves posmos, šajā ieteikumā uzmanība ir veltīta galvenokārt obligātajai izglītībai, respektējot subsidiaritātes un proporcionalitātes principus.

**Latvijas pozīcija: Latvija apbalsta Padomes ieteikuma par visaptverošu pieeju valodu mācīšanas un mācīšanās procesiem projekts apstiprināšanu.**

Latvija piekrīt, ka jāveicina svešvalodu, it īpaši ES oficiālo valodu, prasmes un jāsniedz atbalsts to mācīšanai, jo tā ir ne tikai viena no pamatprasmēm, kas ir nepieciešamas katram Eiropas iedzīvotājam mobilitātei, nodarbinātībai un personības attīstībai, bet ir arī būtisks starpkultūru dialoga pamatelements. Latvija uzskata, ka svešvalodu apguve ir būtiska ne tikai pamata un vispārējās izglītības posmā, bet ka tā jāveicina arī pirmsskolas, profesionālajā, augstākajā un pieaugušo izglītībā.

Latvija īpaši uzsver, ka satura un valodas integrētas apguves pieejas (CLIL) izmantošana mācību procesā veicina skolēnu spēju iesaistīties kultūras un profesionālās diskusijās svešvalodā specializētās studijās, tostarp turpinot izglītības ieguvi augstākās izglītības līmenī, kā arī paver plašākas nodarbinātības iesējas.

Latvija atbalsta valodas mācīšanas rīku digitalizāciju, kas būtiski paplašina svešvalodu apguves iespējas. Būtiska ir dalībvalstu sadarbība šādu rīku izplatīšanas veicināšanā, t.sk. Eiropas valstu valodu apguvei.

**2. Padomes ieteikuma par augstas kvalitātes pirmsskolas izglītības un aprūpes sistēmām projekts** *(apstiprināšana).*

Šis projekts ir izstrādāts, ņemot vērā 2018. gada 22. maijā Komisijas publicēto priekšlikumu par augstas kvalitātes pirmsskolas izglītības un aprūpes sistēmām (turpmāk – Padomes ieteikums).

Padomes ieteikuma priekšlikuma mērķis ir atbalstīt dalībvalstu centienus uzlabot piekļuvi agrīnās pirmsskolas izglītības un aprūpes sistēmām un šo sistēmu kvalitāti, vienlaikus atzīstot, ka šajā jomā galvenokārt atbildīgas ir dalībvalstis. Tā nolūks ir izveidot Eiropā kopīgu izpratni par to, ko nozīmē kvalitātes jēdziens agrīnās pirmsskolas izglītības un aprūpes jomā. Tas ietver rīkus un politikas piemērus, kā sniegt atbalstu dalībvalstīm to centienos nodrošināt augstas kvalitātes iekļaujošas sistēmas un pakalpojumus.

Pašlaik ES ir vairāk kā 32 miljoni bērnu, kuri jaunāki par obligātās izglītības vecumu, bet tikai apmēram 15 miljoni bērnu apmeklē agrīnās izglītības un aprūpes iestādes**[[2]](#footnote-2)**. Lai gan vecāku izvēles ziņā ir tas, vai izmantot pakalpojumus vai nē, pieprasījums pēc vietām visā Eiropā pārsniedz piedāvājumu.

**Latvijas pozīcija: Latvija atbalsta Padomes ieteikuma par kvalitatīvām agrīnās pirmsskolas izglītības un aprūpes sistēmām projekta apstiprināšanu**, ar kuru dalībvalstis tiek aicinātas uzlabot pirmsskolas izglītības un aprūpes kvalitāti.

Latvija piekrīt agrīnās pirmsskolas izglītības un aprūpes turpmākas integrēšanas veicināšanai izglītības nepārtrauktībā, kā arī bērnu vienmērīgas pārejas uz sākumskolu sekmēšanai, t.sk. radot priekšnoteikumus dabaszinātņu, matemātikas un inženierzinātņu (STEM) prasmju sekmīgai apgūšanai pamatskolas un vispārējās izglītības līmenī.

Latvija īpaši uzsver nepieciešamību veidot bērnu vecumam atbilstošu digitālo rīku nodrošinājumu pirmsskolas izglītības iestādēs, mērķtiecīgi un sistemātiski izvērtējot to nepieciešamību atbilstoši mācību vajadzībām, kā arī nodrošināt kvalitatīvu pedagogu profesionālo pilnveidi mērķtiecīgai un pilnvērtīgai šo rīku izmantošanai.

**3. Padomes secinājumu par prasmju pilnveides ceļiem projekts** *(apstiprināšana).*

Šis projekts ir izstrādāts, ņemot vērā 2019. gada 27. februārī Prezidentūras publicētos secinājumus Padomes ieteikumam par kvalifikācijas celšanas ceļiem: jaunas iespējas pieaugušajiem īstenojot dažādus pasākumus (turpmāk – Padomes ieteikums).

Padomes ieteikumā dalībvalstis ir aicinātas domāt par jauniem kvalifikāciju celšanas veidiem pieaugušajiem ar zemu profesionālo kvalifikāciju, t.sk. par prasmju novērtēšanu, lai noteiktu esošās prasmes un kvalifikācijas celšanas vajadzības, pielāgotiem mācīšanās un mentoringa piedāvājumiem, lai pieaugušie varētu atjaunināt prasmes, kā arī par iespēju iegūt prasmes, zināšanas un kompetences, lai nodrošinātu piekļuvi darba tirgum.

**Latvijas pozīcija: Padomes Secinājumu par Padomes ieteikuma par kvalifikācijas celšanas ceļiem: jaunas iespējas pieaugušajiem, īstenojot dažādus pasākumus,** **projekta apstiprināšanu**, ar kuru dalībvalstis tiek aicinātas ieviest ilgtspējīgus ilgtermiņa pasākumus pieaugušo kvalifikācijas celšanai un pārkvalifikācijai kā daļu no plašākas stratēģiskās pieejas mūžizglītības attīstībai.

Latvija īpaši atbalsta darba devēju izpratnes veicināšanu par kvalifikācijas paaugstināšanas un pārkvalifikācijas nozīmi un pieejamiem atbalsta mehānismiem pieaugušo prasmju attīstībai, un mācību iespēju piedāvāšanu saviem darbiniekiem.

**4. Ministru diskusijai Prezidentūra ir izstrādājusi diskusiju dokumentu “Eiropas nākotnes veidošana: izglītības un mācību ieguldījums sociālās kohēzijas nostiprināšanā”.** Diskusiju dokumentā dalībvalstis aicinātas pārrunāt nākamos soļus, kas veicami kopīgi veidojot Eiropas izglītības telpu. Prezidentūra aicina izglītības ministrus atbildēt uz šādiem jautājumiem:

1. Kādi ir nākamie soļi Eiropas sadarbībai izglītības jomā, lai sasniegtu mērķi izveidot Eiropas izglītības telpu līdz 2025. gadam?
2. Kādi ir veiksmīgākie projekti vai labā prakse jūsu valstī, kura ir veicinājusi mācīšanās kultūru, kas balstīta uz kopīgām vērtībām un stiprina sociālo kohēziju? Kā sadarbība izglītības jomā Eiropas līmenī stiprina šādu mācīšanās kultūru starp visu vecumu skolēniem?

**Latvijas pozīcija:**

1. Latvija uzskata, ka izglītības politikai ir būtiska loma eiropiešu vienošanā un kopīgās nākotnes veidošanā. Savstarpēja uzticība, paraugprakses apmaiņa, mobilitāte un tiekšanās uz izaugsmi vienmēr ir bijusi pamatā Eiropas sadarbībai izglītības jomā. Izglītība ir nozīmīga ikviena indivīda dzīves kvalitātes nodrošināšanā un valsts ekonomiskajā attīstībā, tās pieejamība nodrošināma visos dzīves posmos. Tāpēc Latvija atbalsta tādas Eiropas izglītības telpas izveidi, kas aptver ne tikai augstāko izglītību, bet arī citus izglītības līmeņus.

Uzskatām, ka joprojām viens no izaicinājumiem ir savstarpēja informācijas apmaiņa un pieejamība, piemēram, detalizēta informācija par dalībvalstu izglītības līmeņiem un kvalifikācijām, ne tikai vispārēji izglītības sistēmu apraksti. Tādējādi, piemēram, būtu jāpaātrina darbs pie nacionālo kvalifikāciju datubāžu izveides, ko esam apņēmušies izdarīt līdz 2020.gadam.

Latvija uzskata, ka viens no nākamajiem soļiem Eiropas izglītības telpas izveidē ir atvieglot pārrobežu mobilitāti dažādos līmeņos, pēc iespējas pārskatot normatīvo aktu ierobežojumus šajā jomā. Arī Latvijā tas ir izaicinājums, skatīties uz mācīšanās mobilitāti plašāk ne tikai augstākās izglītības kontekstā.

2. Latvija ir uzsākusi mācību satura pilnveidi visos izglītības līmeņos, kura ietvaru veido tikumi, caurviju prasmes, izpratne un pamatpras­mes mācību jomās. Mērķis ir lietpratīgs skolēns, kurš grib un spēj mācīties visu mūžu, prot risināt reālas dzīves izaicinājumus, radīt inovācijas, at­tīstīt dažādas personības īpašības, kas palīdz veidoties par laimīgu un atbildīgu per­sonību. Pirmo reizi Latvijā vispārējās izglītības mācību saturs tiek pārskatīts kopumā no pirmsskolas līdz 12. klasei, balstīts t.sk. uz Eiropas kopējām vērtībām.

Latvija nav vienīgā ES dalībvalsts, kas šobrīd piedzīvo fundamentālas pārmaiņas vispārējās izglītības saturā, tāpēc Latvija uzskata, Eiropas sadarbība izglītības jomā sekmēs pieredzes apmaiņu starp dalībvalstīm par attīstības progresu visos izglītības sektoros, tostarp neformālas mācīšanās jomā, kas ir būtiski, veidojot vienotu Eiropas izglītības telpu. *Erasmus+* programma turpinās nodrošināt pieejamību īstermiņa mobilitātēm visos izglītības līmeņos un dažādām sociālekonomiskajām grupām, tādejādi veicinot mobilitāti, vienotu vērtību attīstību un investēšanu jauniešos, kas ir mūsu šodiena.

**III Sporta jomā**

**1. 2011.gada rezolūcijas par pārstāvniecību un saskaņošanu pirms Pasaules Antidopinga aģentūras (WADA) sanāksmēm pārskatīšana. a) projekts - Padomē sanākušo dalībvalstu valdību pārstāvju rezolūcija par ES dalībvalstu pārstāvību WADA Dibināšanas valdē un dalībvalstu nostāju saskaņošanu pirms WADA sanāksmēm; b) projekts – praktiskie pasākumi saistībā ar sagatavošanos WADA sanāksmēm par jautājumiem, kas ir Savienības kompetencē** *(apstiprināšana).*

Šis projekts ir izstrādāts, ņemot vērā 2019. gada 14. februārī Komisijas publicēto Padomes 2011.gada rezolūcijas[[3]](#footnote-3) par pārstāvību un koordinēšanu pirms Pasaules Antidopinga aģentūras (WADA) sanāksmēm pārskatīšanu, kas ietver (a) Padomes rezolūciju par ES dalībvalstu pārstāvību WADA Dibināšanas valdē un ES un tās dalībvalstu pozīcijas koordinēšanu pirms WADA sanāksmēm pārskatīšanu un (b) Praktisko sagatavošanos WADA sanāksmēm, kas skar Savienības kompetences jautājumus projektu (turpmāk – Padomes rezolūcija).

Ar Padomes rezolūciju tiek atgādināts par agrāk ES Padomē apstiprinātiem dokumentiem cīņā pret dopingu sportā[[4]](#footnote-4), par ES lomu starptautiskajā cīņā pret dopingu sportā, par Padomes rezolūciju, ar kuru nosaka kārtību, kādā tiek nodrošināta ES dalībvalstu pārstāvība Pasaules Antidopinga aģentūras Dibināšanas valdē un ES un tās dalībvalstu pozīcijas saskaņošanu pirms Pasaules Antidopinga aģentūras sanāksmēm[[5]](#footnote-5), kā arī atgādināts, ka šī kārtība no jauna ir pārskatāma līdz 2018.gada 31.decembrim.

**Latvijas pozīcija:**

**Latvija atbalsta** **2011.gada rezolūcijas projekta par pārstāvniecību un koordinēšanu pirms Pasaules Antidopinga aģentūras (WADA) sanāksmēm pārskatīšanu** **apstiprināšanu**, un atbalsta to, kā tiek nodrošināta ES dalībvalstu pārstāvība Pasaules Antidopinga Aģentūras Dibināšanas valdē un ES un tās dalībvalstu pozīcijas saskaņošana pirms Pasaules Antidopinga Aģentūras sanāksmēm.

Latvijas ieskatā būtisks priekšnoteikums sekmīgai ES interešu pārstāvībai Pasaules Antidopinga aģentūras Dibināšanas valdē ir nodrošināt, ka nominētajiem ES dalībvalstu pārstāvjiem ir pieredze un zināšanas sporta pārvaldības jautājumos, it īpaši zināšanas antidopinga jautājumos.

Latvija atbalsta, ka Padomes rezolūcijas tiek regulāri pārskatīta, t.sk. līdz 2021.gada 31.decembrim, tādējādi, balstoties uz iegūto pieredzi, dodot iespēju padarīt efektīvāku ES interešu pārstāvības un vienotas ES pozīcijas sagatavošanas praktisko pusi.

Latvijas interešu pārstāvībai būtiski ir nodrošināt regulāru dalību CAHAMA un ES Padomes Sporta darba grupās, jautājumus par antidopinga jomu savstarpēji koordinējot starp Izglītības un zinātnes ministriju, Veselības ministriju un nacionālo antidopinga organizāciju.

1. **Padomes secinājumu par personu ar invaliditāti piekļuvi sportam projekts** *(apstiprināšana).*

Šis projekts ir izstrādāts, ņemot vērā 2019. gada 21. janvārī Prezidentūras publicēto priekšlikumu Padomes secinājumiem par personu ar invalditāti piekļuvi sportam (tupmāk – Padomes secinājumi).

Padomes secinājumos tiek prognozēts, ka ES līdz 2020.gadam cilvēku skaits ar invaliditāti pieaugs līdz 120 milj., un bieži vien slimība un invaliditāte ir iemesls, kāpēc cilvēki nepiedalās sporta un fiziskajās aktivitātēs. Sportam ir iekļaujošs raksturs, ka arī sports var tikt pielāgots, un tas ļauj personām ar invaliditāti iesaistīties sportā un fiziskajās aktivitātēs, bieži vien līdzās cilvēkiem, kas fiziski un garīgi ir veseli. Tāpat tiek uzsvērts, ka cilvēkiem ar invaliditāti ir lielāka iespēja tikt pakļautiem dažādiem sociāli ekonomiskiem riskiem (nabadzība, zemi ienākumi, atstumšana, ierobežota pieeja darba tirgum u.c.), kas kavē piekļuvi sportam. Lai piedalītos sportā un fiziskajās aktivitātēs, personām ar invaliditāti ir jāpārvar tādi izaicinājumi kā ierobežota mobilitāte, vajadzība pēc profesionāla un zinoša personāla, kas strādā ar personām ar invaliditāti, pieejamība sporta infrastruktūrai un papildus izmaksas, kas saistītas ar specializēta ekipējuma iegādi.

**Latvijas pozīcija:**

**Latvija atbalsta Padomes secinājumu par personu ar invaliditāti piekļuvi sportam projekta apstiprināšanu,** kurš paredz nepieciešamību veicināt personu ar invaliditāti iekļaušanu sporta un fiziskajās aktivitātēs.

Latvijas atbalstaPadomes secinājumos iekļautos aicinājumus dalībvalstīm īstenot vairāku pasākumu kopumu, lai palielinātu to personu ar invaliditāti skaitu, kas iesaistās sporta un fiziskajās aktivitātēs, t.sk. informatīvo un izglītības kampaņu rīkošanu, atbalsta personāla izglītošanu un prasmju attīstību, vides pieejamības nodrošināšanu, iekļaujošas politikas īstenošanu, sadarbības iespēju izmantošanu un dažādu finanšu instrumentu izmatošanu.

Latvija īpaši uzsver divus aspektus: (1) sabiedrības izpratnes maiņu par personu ar invaliditāti tiesībām dzīvot sabiedrībā kopā ar citiem, būt vienlīdzīgiem, kā arī iespējai saņemt pakalpojumus atbilstoši personu ar invaliditāti individuālajām vajadzībām un interesēm, t.sk. iespējai sportot; un (2) iekļaujošas politikas īstenošanu attiecībā uz izglītību, lēmumu pieņemšanu, dialogu ar valsts pārvaldes institūcijām, kas skar sporta nozares jautājumus un sabiedrības iesaisti fiziski aktīvā dzīvesveidā.

Latvija uzsver,ka būtisks priekšnoteikums personu ar invaliditāti iesaistei sportā un fiziskajās aktivitātēs ir sporta organizācijām, kuru fokusa grupa ir personas bez invaliditātes, bet kuru īstenotajās aktivitātēs un pasākumos tiek iekļautas personas ar invaliditāti. Šāds darbības modelis mazina sabiedrības aizspriedumus, veicina cieņpilnu attieksmi un veicina atvērtu vidi personām ar invaliditāti, lai tās varētu iesaistīties sportā.

**3. Ministru diskusijai Prezidentūra ir izstrādājusi diskusiju dokumentu “Kā palielināt bērnu un jauniešu iesaisti sportā 21. gs. Eiropā”.** Tajā tiek uzsvērts, ka, lai arī sporta aktivitātēm ir ieguvumi gan individuālā, gan sabiedrības līmenī, statistika uzrāda, ka ES dalībvalstīs samazinās interese iesaistīties sportā – aptuveni viena ceturtā daļa Eiropas jauniešu vecumā no 15-24 gadiem vispār nenodarbojas ar sportu.

Iemesli šādai tendencei, kuri tiek aplūkoti politikas debates dokumentā, ir vairāki: (1) straujā digitālo tehnoloģiju attīstība, kas mājās sēdēšanu un izklaidi padara vairāk pievilcīgu kā aktīvu atpūtu vai sportu ārpus mājas. Lai arī tehnoloģijām ir potenciāls radīt jaunus sporta veidus, kas ietver arī fizisko komponenti, tomēr to ietekme šobrīd ir niecīga; (2) joprojām būtisks noteicošais faktors ir izmaksas, kas saistītas ar iekļaušanos sportā. Daudzos gadījumos izmaksas, ko pieprasa sporta klubi, ir izšķirošais, kāpēc cilvēki izvēlas citas brīvā laika nodarbes; (3) sporta komercializācija ir viens no iemesliem, kas liek sporta organizācijām fokusēsities nevis uz sporta sociālo un izglītības funkciju, bet gan uz darbu ar atsevišķiem talantīgiem sportistiem, kuru sekmēm ir komerciāls raksturs (4) kā viens no atslēgas iemesliem tiek minēta attieksme un jaunās paaudzes profils, respektīvi, kas viņus motivē nodarboties ar sportu; (5) zemos dalības rādītājus sportā tradicionāli ietekmē kopumā zemā meiteņu un jaunu sieviešu, kā arī personu ar invaliditāti aktivitāte.

Prezidentūra aicina sporta ministrus atbildēt uz šādiem jautājumiem:

1. Kā publiskās iestādes un sporta kustība var sadarboties ES un dalībvalstu līmenī, lai veicinātu bērnu un jauniešu līdzdalību sportā?
2. Kādus pasākumus var veikt ES līmenī, lai stiprinātu saikni starp augstu sasniegumu sportu un tautas sportu nolūkā sniegt lielāku atbalstu sporta sociālajai un izglītības funkcijai?

**Latvijas pozīcija:**

1. Latvija vērš uzmanību, ka bērnu un jauniešu mazkustīgums ir problēma arī Latvijā. Tā, piemēram, Pasaules Veselības organizācijas rekomendācijas attiecībā uz ieteicamo fizisko aktivitāšu līmeni 5-17 gadus veciem bērniem ikdienā (vismaz 60 min. no mērenas līdz enerģiskas intensitātes slodzei) izpilda vien 19% bērnu vecumā no 11-15 gadiem.

2. Latvijai ir sekmīga pieredze sadarbībā ar sporta nevalstisko sektoru. Jau vairākus gadus valsts budžeta līdzekļi tiek piešķirti Latvijas Olimpiskās komitejas vispārējās izglītības iestādēs īstenotajam projektam “Sporto visa klase”, kas dod iespēju bērniem no 2. – 6.klasei sportot piecas nodarbības nedēļā. Būtiski ir uzsvērt, ka projekts kļūst arvien populārāks.

Latvija īpaši uzsver, ka izglītības sistēma, ko veido obligātais saturs un interešu izglītība, ir visoptimālākā iespēja kā uzlabot bērnu un jauniešu fizisko aktivitāti. Tā ir gan obligāto sporta stundu skaita palielināšana, gan daudzveidīgs ārpus stundu aktivitāšu piedāvājums. Tieši ārpus stundu aktivitāšu piedāvājumā Latvija redz sadarbību ar sporta organizācijām.

Vienlaikus Latvija atgādina, ka nedrīkst aizmirst ģimenes lomu fiziski aktīva dzīvesveida izkopšanā, jo šādi paradumi tiek ielikti jau agrā bērnībā, un vecāki ir vislabākais paraugs.

**Saskaņošana:**

Informatīvais ziņojums saskaņots attiecīgi ar Ārlietu ministriju, Ekonomikas ministriju, Kultūras ministriju, Labklājības ministriju, Veselības ministriju.

**Latvijas delegācijas sastāvs**

Delegācijas vadītājs: Izglītības un zinātnes ministre Ilga Šuplinska

Delegācijā:

Izglītības un zinātnes ministrijas ministra biroja vadītāja Ineta Kristovska

Izglītības un zinātnes ministrijas nozares padomniece izglītības, sporta nozarē un jaunatnes jomā Maija Zvirbule.

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

13.05.2019. 9:37

3186

Andžāne, 67047979, agnese.andzane@izm.gov.lv

1. Padomes secinājumi par daudzvalodību un valodu prasmju attīstību, 2014. gada maijs, <http://www.consilium.europa.eu/uedocs/cms_data/docs/pressdata/en/educ/142692.pdf>. [↑](#footnote-ref-1)
2. Eiropas Politiskās stratēģijas centrs (2017. gads), “Izglītības —kādu mēs to zinām — pārveidošanas 10 tendences” (*10 Trends Transforming the Education as We Know It*). <https://ec.europa.eu/epsc/publications/other-publications/10-trends-transforming-education-we-know-it_en>. [↑](#footnote-ref-2)
3. OJ C 372, 20.12.2011, p. 7 [↑](#footnote-ref-3)
4. OJ C 356, 12.12.2000, p. 1, OJ C 324, 1.12.2010, p. 18, OJ C 372, 20.12.2011, p. 7, OJ C 417, 15.12.2015. p.45. [↑](#footnote-ref-4)
5. Sk. Padomes rezolūciju <https://eur-lex.europa.eu/legal-content/EN/TXT/?uri=CELEX%3A42011Y1220%2801%29> [↑](#footnote-ref-5)